ΚΟΙΝΗ ΘΕΣΗ (ΕΚ) αριθ. 4/2000

που καθορίστηκε από το Συμβούλιο στις 15 Νοεμβρίου 1999

για την έκδοση της οδηγίας 2000/.../ΕΚ του Ευρωπαϊκού Κοινοβουλίου και του Συμβουλίου για την τροποποίηση της οδηγίας 95/53/ΕΚ του Συμβουλίου για τον καθορισμό των αρχών οργάνωσης των επισήμων ελέγχων στον τομέα της διατροφής των ζώων

(2000/C 17/02)

ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ ΚΑΙ ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας, και ιδίως το άρθρο 152 παράγραφος 4,

την πρόταση της Επιτροπής(1),

τη γνώμη της Οικονομικής και Κοινωνικής Επιτροπής(2),

Αφού ζήτησαν τη γνώμη της Επιτροπής των Περιφερειών,

Αποφασίζοντας σύμφωνα με τη διαδικασία του άρθρου 251 της συνθήκης(3),

Εκτιμώντας τα ακόλουθα:

(1) η οδηγία 95/53/ΕΚ για τον καθορισμό των αρχών οργάνωσης των επίσημων ελέγχων στον τομέα της διατροφής των ζώων(4), προβλέπει τις αρχές σύμφωνα με τις οποίες πρέπει να διενεργούνται οι επίσημοι έλεγχοι· η πείρα κατέδειξε ότι, κατά περίπτωση, θα πρέπει να υφίσταται η δυνατότητα ακριβέστερου προσδιορισμού των αρχών αυτών σε κοινοτικό επίπεδο, προκειμένου να θεσπισθεί μια αξιόπιστη εναρμονισμένη διαδικασία και να τεθεί σε εφαρμογή το νέο σύστημα ελέγχου για τα προϊόντα από τρίτες χώρες, τα οποία χρησιμοποιούνται στη διατροφή των ζώων·

(2) προκειμένου να προστατευθεί επαρκώς η υγεία των ανθρώπων και των ζώων και το περιβάλλον, οι εμπειρογνώμονες της Επιτροπής και των κρατών μελών θα πρέπει να είναι σε θέση να διενεργούν επιτόπιους ελέγχους όχι μόνο στην Κοινότητα αλλά και στις τρίτες χώρες, ιδίως μετά την εμφάνιση σε μια τρίτη χώρα οιουδήποτε προβλήματος το οποίο είναι δυνατόν να επηρεάσει αρνητικά την υγιεινή των ζωοτροφών που τίθενται σε κυκλοφορία στην Κοινότητα·

(3) επιπλέον, πρέπει να δοθεί στην Επιτροπή η δυνατότητα να αποστέλλει, σε περίπτωση ανάγκης, εμπειρογνώμονες επιτόπου στην Κοινότητα προκειμένου να επαληθεύουν την τήρηση των κοινοτικών κανόνων και, ενδεχομένως, να θεσπίζει κοινοτικά μέτρα·

(4) για τον ίδιο λόγο, πρέπει να θεσπιστεί ένα σύστημα προστατευτικών μέτρων· στο πλαίσιο του συστήματος αυτού, η Επιτροπή πρέπει να είναι σε θέση να ενεργεί, λαμβάνοντας τα ενδεδειγμένα για την εκάστοτε περίπτωτη μέτρα·

(5) με την οδηγία 95/53/ΕΚ, το Συμβούλιο καθόρισε την αρχή της διοργάνωσης ετήσιων συντονισμένων κοινοτικών προγραμμάτων ελέγχου βάσει συστάσεως της Επιτροπής·

(6) σε συγκεκριμένες περιπτώσεις, κατά τις οποίες δικαιολογείται για λόγους υγείας των ανθρώπων ή των ζώων, πρέπει να ενισχυθούν οι έλεγχοι που διενεργούνται υπό και εντός των κρατών μελών· για την ομοιόμορφη και αποτελεσματική εφαρμογή των ελέγχων και των ερευνών σε ολόκληρη την Κοινότητα στις περιπτώσεις αυτές, πρέπει να ανατεθεί στην Επιτροπή η αρμοδιότητα να θεσπίζει ειδικά συντονισμένα προγράμματα ελέγχου·

(7) η οδηγία 95/53/ΕΚ πρέπει να τροποποιηθεί αναλόγως,

ΕΞΕΔΩΣΑΝ ΤΗΝ ΠΑΡΟΥΣΑ ΟΔΗΓΙΑ:

Άρθρο 1

Η οδηγία 95/53/ΕΚ τροποποιείται ως εξής:

1. Στο άρθρο 5, προστίθεται η ακόλουθη παράγραφος:

"Ενδεχομένως, οι λεπτομερείς κανόνες για την εφαρμογή του παρόντος άρθρου θεσπίζονται με τη διαδικασία του άρθρου 23."

2. Στο άρθρο 7 προστίθεται η ακόλουθη παράγραφος:

"Ενδεχομένως, οι λεπτομερείς κανόνες για την εφαρμογή του παρόντος άρθρου θεσπίζονται με τη διαδικασία του άρθρου 23."

3. Προστίθενται τα ακόλουθα άρθρα:

"Άρθρο 9α

1. Αν ένα πρόβλημα που ενδέχεται να αποτελέσει σοβαρό κίνδυνο για την ανθρώπινη υγεία, την υγεία των ζώων ή το περιβάλλον, παρουσιαστεί ή επεκταθεί στο έδαφος μιας τρίτης χώρας, η Επιτροπή, με δική της πρωτοβουλία ή κατόπιν αιτήσεως ενός κράτους μέλους, λαμβάνει αμέσως τα ακόλουθα μέτρα με τη διαδικασία του άρθρου 23α:

- αναστολή των εισαγωγών προϊόντων που προέρχονται από όλη τη συγκεκριμένη τρίτη χώρα ή τμήμα αυτής ή από μια ή περισσότερες συγκεκριμένες εγκαταστάσεις παραγωγής και, ενδεχομένως, από οιαδήποτε τρίτη χώρα διαμετακόμισης, ή/και

- καθορισμός ειδικών όρων για τα προϊόντα που πρόκειται να εισαχθούν από όλη τη συγκεκριμένη τρίτη χώρα ή τμήμα αυτής.

2. Στην περίπτωση κατά την οποία ένα κράτος μέλος ενημερώνει επισήμως την Επιτροπή για την ανάγκη λήψης προστατευτικών μέτρων και η Επιτροπή δεν έχει ενεργήσει σύμφωνα με τις διατάξεις της παραγράφου 1, το εν λόγω κράτος μέλος μπορεί να λάβει προσωρινά προστατευτικά μέτρα έναντι των εισαγωγών. Σε περίπτωση που ένα κράτος μέλος λάβει προσωρινά προστατευτικά μέτρα, ενημερώνει αμέσως τα υπόλοιπα κράτη μέλη και την Επιτροπή. Εντός δέκα εργάσιμων ημερών, η Επιτροπή υποβάλλει το ζήτημα αυτό στη μόνιμη επιτροπή ζωοτροφών, με τη διαδικασία του άρθρου 23, προκειμένου τα εθνικά προσωρινά προστατευτικά μέτρα να παραταθούν, να τροποποιηθούν ή να ανακληθούν.

Άρθρο 9β

1. Εφόσον απαιτείται, εμπειρογνώμονες της Επιτροπής και των κρατών μελών μπορούν να διενεργούν επιτόπιους ελέγχους σε τρίτες χώρες για να διαπιστώσουν εάν οι εγγυήσεις, τις οποίες προσφέρουν οι χώρες αυτές όσον αφορά τις συνθήκες παραγωγής και θέσης σε κυκλοφορία των προϊόντων, μπορούν να θεωρούνται ως τουλάχιστον ισοδύναμες προς εκείνες που απαιτούνται στην Κοινότητα.

2. Οι έλεγχοι που αναφέρονται στην παράγραφο 1 διενεργούνται εξ ονόματος της Κοινότητας, η οποία και αναλαμβάνει και το σχετικό κόστος.

3. Η Επιτροπή ενημερώνει τα κράτη μέλη για τα πορίσματα των ελέγχων που αναφέρονται στην παράγραφο 1.

4. Εφόσον απαιτείται, οι λεπτομερείς κανόνες για την εφαρμογή του παρόντος άρθρου θεσπίζονται με τη διαδικασία του άρθρου 23."

4. Ο τίτλος του κεφαλαίου IV αντικαθίσταται από τον ακόλουθο τίτλο:

"ΓΕΝΙΚΕΣ ΔΙΑΤΑΞΕΙΣ ΚΑΙ ΕΛΕΓΧΟΙ"

5. Προστίθεται το ακόλουθο άρθρο:

"Άρθρο 17α

1. Με την επιφύλαξη του άρθρου 15 και εφόσον απαιτείται για την ομοιόμορφη εφαρμογή των απαιτήσεων της παρούσας οδηγίας, εμπειρογνώμονες της Επιτροπής και των κρατών μελών μπορούν να διενεργούν επιτόπιους ελέγχους για να επαληθεύουν την εφαρμογή των διατάξεων της παρούσας οδηγίας, ιδίως δε των άρθρων 4, 5, 7, 11 και 12.

Η Επιτροπή διορίζει εμπειρογνώμονες των κρατών μελών κατόπιν προτάσεως των κρατών μελών.

2. Το κράτος μέλος, στην επικράτεια του οποίου διενεργείται έλεγχος, παρέχει στους εμπειρογνώμονες της Επιτροπής και των κρατών μελών κάθε αναγκαία βοήθεια για την εκπλήρωση των καθηκόντων τους.

3. Τα πορίσματα των ελέγχων συζητούνται με την αρμόδια αρχή του οικείου κράτους μέλους πριν συνταχθεί και διανεμηθεί τελική έκθεση.

Η Επιτροπή ενημερώνει τα κράτη μέλη για τα πορίσματα των ελέγχων.

4. Όταν η Επιτροπή ή ένα κράτος μέλος θεωρούν ότι τα πορίσματα του ελέγχου το δικαιολογούν, τα πορίσματα αυτά εξετάζονται στο πλαίσιο της μόνιμης επιτροπής ζωοτροφών. Η Επιτροπή μπορεί να λάβει τις τυχόν απαιτούμενες αποφάσεις με τη διαδικασία του άρθρου 23.

5. Η Επιτροπή παρακολουθεί την εξέλιξη της κατάστασης και τροποποιεί ή ανακαλεί τις αποφάσεις που αναφέρονται στην παράγραφο 4 με τη διαδικασία του άρθρου 23.

6. Οι λεπτομερείς κανόνες για την ερφαρμογή του παρόντος άρθρου θεσπίζονται με τη διαδικασία του άρθρου 23."

6. Στο άρθρο 22, προστίθεται η ακόλουθη παράγραφος:

"4. Με την επιφύλαξη των παράγραφων 1, 2 και 3 και στο μέτρο που η προστασία της υγείας των ανθρώπων ή των ζώων ή η προστασία του περιβάλλοντος απαιτούν την ταχεία εφαρμογή περιορισμένων, ειδικών και συντονισμένων προγραμμάτων ελέγχου σε κοινοτικό επίπεδο, η Επιτροπή λαμβάνει τα απαιτούμενα μέτρα με τη διαδικασία του άρθρου 23. Τα προγράμματα αυτά χρησιμοποιούνται ιδίως σε καταστάσεις που προκαλούνται από ένα συγκεκριμένο συμβάν."

7. Προστίθεται το ακόλουθο άρθρο:

"Άρθρο 23α

1. Η Επιτροπή επικουρείται από μια κανονιστική επιτροπή (στο εξής 'η επιτροπή').

2. Όταν γίνεται αναφορά στο άρθρο αυτό, τα άρθρα 5 και 7 της απόφασης 1999/468/ΕΚ τυγχάνουν εφαρμογής με την επιφύλαξη του άρθρου 8 αυτής.

Η περίοδος του άρθρου 5 παράγραφος 6 της απόφασης 1999/468/ΕΚ είναι 15 ημέρες.

3. Η Επιτροπή καθορίζει τον κανονισμό διαδικασίας της."

Άρθρο 2

1. Τα κράτη μέλη θέτουν σε ισχύ τις αναγκαίες νομοθετικές, κανονιστικές και διοικητικές διατάξεις προκειμένου να συμμορφωθούν προς την παρούσα οδηγία από τις ... το αργότερο(5).

Τα κράτη μέλη ενημερώνουν αμέσως την Επιτροπή σχετικά.

2. Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.

3. Τα κράτη μέλη ανακοινώνουν στην Επιτροπή το κείμενο των κυριοτέρων διατάξεων εσωτερικού δικαίου που θεσπίζουν στον τομέα που διέπεται από την παρούσα οδηγία.

Άρθρο 3

Η παρούσα οδηγία αρχίζει να ισχύει την ημέρα της δημοσίευσής της στην Επίσημη Εφημερίδα των Ευρωπαϊκών Κοινοτήτων.

Άρθρο 4

Η παρούσα οδηγία απευθύνεται στα κράτη μέλη.

Βρυξέλλες, ...

Για το Ευρωπαϊκό Κοινοβούλιο

Ο Πρόεδρος

Για το Συμβούλιο

Ο Πρόεδρος

(1) ΕΕ C 346 της 14.11.1998, σ. 9.

(2) ΕΕ C 138 της 18.5.1999, σ. 17.

(3) Γνώμη του Ευρωπαϊκού Κοινοβουλίου, της 16ης Δεκεμβρίου 1998 (ΕΕ C 98 της 9.4.1999, σ. 150)· κοινή θέση του Συμβουλίου, της 15ης Νοεμβρίου 1999 και απόφαση του Ευρωπαϊκού Κοινοβουλίου της ... (δεν δημοσιεύθηκε ακόμη δημοσιευθεί στην Επίσημη Εφημερίδα).

(4) ΕΕ L 265 της 8.11.1995, σ. 17· οδηγία όπως τροποποιήθηκε από την οδηγία 1999/20/ΕΚ (ΕΕ L 80 της 25.3.1999, σ. 20).

(5) Δώδεκα μήνες από την έναρξη ισχύος της παρούσας οδηγίας.

ΑΙΤΙΟΛΟΓΙΚΗ ΕΚΘΕΣΗ ΤΟΥ ΣΥΜΒΟΥΛΙΟΥ

I. ΕΙΣΑΓΩΓΗ

1. Στις 4 Νοεμβρίου 1998, η Επιτροπή υπέβαλε στο Συμβούλιο πρόταση η οποία στηρίζεται στο άρθρο 100Α της συνθήκης ΕΚ και τροποποιεί την οδηγία 79/53/ΕΚ σχετικά με τον καθορισμό των αρχών οργάνωσης των επίσημων ελέγχων στον τομέα της διατροφής των ζώων(1).

2. Το Ευρωπαϊκό Κοινοβούλιο έδωσε μία πρώτη γνώμη για την πρόταση της Επιτροπής στις 16 Δεκεμβρίου 1998 και την ενέκρινε χωρίς τροπολογίες(2). Η Οικονομική και Κοινωνική Επιτροπή έδωσε τη γνώμη της στις 28 Ιανουαρίου 1999(3). Με την έναρξη ισχύος της συνθήκης του Άμστερνταμ, την 1η Μαΐου 1999, η Επιτροπή άλλαξε τη νομική βάση της πρότασης, η οποία στηρίζεται πλέον στο άρθρο 152 της συνθήκης ΕΚ. Η Επιτροπή των Περιφερειών παραιτήθηκε από το δικαίωμα να δώσει γνώμη στις 15 Σεπτεμβρίου 1999.

3. Κατά τη σύνοδο της 15ης Νοεμβρίου 1999, το Συμβούλιο καθόρισε την κοινή του θέση σύμφωνα με το άρθρο 251 της συνθήκης ΕΚ.

II. ΣΤΟΧΟΙ

4. Η οδηγία 95/53/ΕΚ καθορίζει τις αρχές βάσει των οποίων θα πρέπει να πραγματοποιούνται από τα κράτη μέλη οι επίσημοι έλεγχοι της διατροφής των ζώων. Καλύπτει προϊόντα καταγωγής τόσο της Κοινότητας όσο και τρίτων χωρών. Η οδηγία τέθηκε σε ισχύ τον Μάιο του 1998.

5. Στόχος της παρούσας πρότασης είναι να τροποποιηθεί η οδηγία 95/53/ΕΚ για τους ακόλουθους λόγους:

- να ορισθεί νομική βάση για την ενδεχόμενη μελλοντική λήψη εκτελεστικών μέτρων προκειμένου να θεσπιστεί μία εναρμονισμένη αξιόπιστη διαδικασία για τη διενέργεια των ελέγχων τεκμηρίωσης, αναγνώρισης καθώς και των υλικών ελέγχων όσον αφορά τα προϊόντα που εισάγονται από τρίτες χώρες,

- να προβλεφθούν μέτρα ελέγχου για τα προϊόντα που εισάγονται από τρίτες χώρες, σε περίπτωση που κινδυνεύει η δημόσια υγεία, και να εισαχθούν διατάξεις για τη διενέργεια επιτόπιων ελέγχων σε τρίτες χώρες, με τη συγκατάθεσή τους, εάν χρειασθεί,

- να προβλεφθούν μέτρα ελέγχου που θα εφαρμόζονται στην Κοινότητα, ώστε να διασφαλισθεί η ενιαία εφαρμογή των απαιτήσεων της παρούσας οδηγίας,

- να εισαχθεί σύστημα βάσει του οποίου θα είναι δυνατή η εφαρμογή ειδικών προγραμμάτων ελέγχου όταν χρειάζεται, παράλληλα προς τα γενικά προγράμματα που προβλέπονται ήδη στην οδηγία.

III. ΑΝΑΛΥΣΗ ΤΗΣ ΚΟΙΝΗΣ ΘΕΣΗΣ

6. Το Συμβούλιο ενέκρινε κατ' ουσίαν την πρόταση της Επιτροπής, επέφερε όμως μία τροποποίηση. Επιπλέον, έγιναν αλλαγές διατύπωσης στο κείμενο προκειμένου να καταστεί σαφέστερος ο στόχος του μέτρου. Οι σημαντικότερες αλλαγές διατύπωσης αφορούν το άρθρο 1, όπου έγινε αντιμετάθεση του περιεχομένου των άρθρων 9α και 9β.

7. Όσον αφορά την ουσιαστική τροποποίηση, το Συμβούλιο συμφώνησε να τροποποιήσει το άρθρο 1 παράγραφος 4 της αρχικής πρότασης της Επιτροπής και να προσθέσει το άρθρο 1 παράγραφος 8 στις προτεινόμενες τροποποιήσεις (νέο "άρθρο 23α").

Αρχικά, η διάταξη αυτή έδινε τη δυνατότητα στην Επιτροπή να λαμβάνει άμεσα, προστατευτικά μέτρα, σε περίπτωση έκτακτης ανάγκης, κατά των εισαγωγών από τρίτες χώρες και διενεργεί επιτόπιους ελέγχους σε τρίτες χώρες, με την συγκατάθεσή τους, βάσει του άρθρου 3 της απόφασης 87/373/ΕΟΚ η οποία αντικαταστάθηκε έκτοτε από την απόφαση 1999/468/ΕΟΚ(4)

Λαμβάνοντας υπόψη διάφορα στοιχεία, συμπεριλαμβανομένων των νέων διευθετήσεων περί επιτροπολογίας, το Συμβούλιο συμφώνησε να εισαγάγει την κανονιστική διαδικασία που ορίζεται στο άρθρο 5 της απόφασης 1999/468/ΕΟΚ.

IV. ΓΕΝΙΚΟ ΣΥΜΠΕΡΑΣΜΑ

Το Συμβούλιο καθόρισε κοινή θέση για την πρόταση της Επιτροπής, όπως αυτή εγκρίθηκε από το Ευρωπαϊκό Κοινοβούλιο, με την προϋπόθεση της ως άνω τροποποίησης και με ορισμένες βελτιώσεις ως προς τη διατύπωση.

(1) EE C 346 της 14.11.1998, σ. 3.

(2) EE C 98 της 9.4.1998, σ. 143.

(3) EE C 138 της 18.5.1999, σ. 17.

(4) Απόφαση του Συμβουλίου, της 28ης Ιουνίου 1999, στην οποία ορίζονται οι διαδικασίες για την άσκηση της εκτελεστικής εξουσίας της Επιτροπής (ΕΕ L 184 της 17.7.1999).